เซี่ยงไฮ้คอมโพสิตปิดลบ 4.81 จุด หลังจีนเผย FDI
เซี่ยงไฮ้คอมโพสิตปิดลบ 4.81 จุด หลังจีนเผย FDI
16 ส.ค. 2560

ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้อ่อนตัวลง โดยดัชนีเซี่ยงไฮ้คอมโพสิตอ่อนตัว 4.81 จุด หรือ 0.15% ปิดที่ 3,246.45 จุด ภายหลังจากที่จีนได้เปิดเผยข้อมูลการลงทุนโดยตรงจากต่างประเทศที่อ่อนตัวลง
กระทรวงพาณิชย์ของจีนเปิดเผยว่า ปริมาณการลงทุนโดยตรงจากต่างประเทศ (FDI) ของจีนลดลง 1.2% ในช่วง 7 เดือนแรกของปีนี้ เมื่อเทียบกับช่วงเดียวกันในปีที่แล้ว สู่ระดับ 4.8542 แสนล้านหยวน (7.279 หมื่นล้านดอลลาร์)
อย่างไรก็ดี FDI ในด้านเทคโนโลยีชั้นสูงยังคงอยู่ในระดับสูง
กองทุนการเงินระหว่างประเทศ (IMF) เตือนว่า กลยุทธ์ในการใช้การปล่อยสินเชื่อเพื่อกระตุ้นเศรษฐกิจของจีนนั้น จะก่อให้เกิดความวุ่นวายทางการเงินได้ในอนาคต
IMF เปิดเผยในรายงานภาวะเศรษฐกิจประจำปี 2560 โดยระบุว่า การขยายตัวทางเศรษฐกิจอย่างรวดเร็วของจีนนั้น เป็นผลมาจากการหนี้ภาคเอกชนที่พุ่งสูงขึ้น และการใช้เครื่องมือทางการเงินที่มีความซับซ้อนมากขึ้น โดยสัดส่วนหนี้สินต่อผลิตภัณฑ์มวลรวมในประเทศ (GDP) จีนอาจเพิ่มขึ้นจาก 235% สู่ระดับเกือบ 300% ในปี 2565 ขณะที่ประเมินครั้งก่อนๆในหมู่ประเทศสมาชิกพบว่า สัดส่วนหนี้สินสูงสุดอยู่ที่ระดับ 270% ของ GDP